“วิษณุ” รายงาน “ครม.” คืบหน้า “บินไทย” เร่งเจรจาเจ้าหนี้ กันคัดค้านแผนฟื้นฟูกิจการ
"วิษณุ" รายงาน "ครม." คืบหน้า "บินไทย" เร่งเจรจาเจ้าหนี้ กันคัดค้านแผนฟื้นฟูกิจการ ก่อนศาลฯนัดไต่สวนคำร้อง 17 ส.ค.นี้
"วิษณุ" รายงาน "ครม." คืบหน้า "บินไทย" เร่งเจรจาเจ้าหนี้ กันคัดค้านแผนฟื้นฟูกิจการ ก่อนศาลฯนัดไต่สวนคำร้อง 17 ส.ค.นี้
9 มิ.ย. 2563

นางนฤมล ภิญโญสินวัฒน์ โฆษกประจำสำนักนายกรัฐมนตรี เปิดเผยว่า นายวิษณุ เครืองาม รองนายกรัฐมนตรี ในฐานะประธานกรรมการติดตามการดำเนินการแก้ไขปัญหา บริษัท การบินไทย จำกัด(มหาชน)​ หรือ THAI รายงานความคืบหน้าการดำเนินงานของคณะกรรมการฯ ต่อที่ประชุมคณะรัฐมนตรี (ครม.)​ วันนี้ (9 มิ.ย.63)​ ซึ่งกระทรวงคมนาคมได้รับมอบหมายให้ไปพิจารณาข้อกฎหมายต่างๆ เพื่อให้สอดคล้องกับสถานะที่เปลี่ยนแปลงของ บมจ.การบินไทย ด้วย
ขณะกิจกรรมสำคัญที่การบินไทยจะต้องดำเนินการก่อนศาลนัดไต่สวนคำร้องขอฟื้นฟูกิจการ ในวันที่ 17 ส.ค.63 เพื่อให้กระบวนการฟื้นฟูเป็นไปอย่างราบรื่น ได้แก่ การเจรจากับเจ้าหนี้อย่างต่อเนื่อง เพื่อไม่ให้คัดค้านการแต่งตั้งผู้ทำแผนและแผนฟื้นฟูกิจการ โดยการบินไทย และที่ปรึกษากฎหมายอยู่ระหว่างการดำเนินการอย่างเร่งด่วน
โดยปัจจุบัน การบินไทย อยู่ระหว่างการแบ่งกลุ่มประเทศในการยื่นขอให้รับรองการฟื้นฟูกิจการในต่างประเทศ (Recognition) และได้ดำเนินการขอรับรองฟื้นฟูกิจการต่อศาลบางประเทศแล้ว ได้แก่ สหรัฐอเมริกา สวิตเซอร์แลนด์ เยอรมนี ญี่ปุ่น
สำหรับการดำเนินการตามกระบวนการฟื้นฟูกิจการ แบ่งออกเป็น 7 กลุ่มย่อย ดังนี้
1.การดำเนินการกับเจ้าหนี้ คู่ค้า และการชำระหนี้
2.การดำเนินการที่เกี่ยวข้องกับศาลต่างประเทศ
3.การดำเนินการทางด้านทรัพยากรบุคคล
4.การติดต่อสื่อสารกับบุคคลภายนอก
5.การบริหารจัดการข้อมูลและเอกสารที่จำเป็นสำหรับการดำเนินการ
6.การสนับสนุนการจัดเตรียมสำเนาเอกสารเพื่อแจ้งเจ้าหนี้
และ 7.การดำเนินการเรื่องงบประมาณและประมาณการผลการดำเนินงาน
ทั้งนี้ จะต้องได้รับความช่วยเหลือและสนับสนุนเชิงนโยบายจากภาครัฐเพื่อบรรลุผลการดำเนินการแก้ไขปัญหา บมจ.การบินไทย ต่อไป